**21441389**

|  |  |  |
| --- | --- | --- |
| Grb RH u boji | **FOND ZA ZAŠTITU OKOLIŠA I**  **ENERGETSKU UČINKOVITOST** | znak Fonda |

Na temelju odredbe članka 7. i članka 20. st. 2. Zakona o Fondu za zaštitu okoliša i energetsku učinkovitost („Narodne novine“ broj 107/03 i 144/12), članka 21. stavka 1. podstavka 9., članka 47. stavka 1. podstavka 2. a u svezi s odredbom članka 67. Statuta Fonda za zaštitu okoliša i energetsku učinkovitost („Narodne novine“ broj 193/03, 73/04, 116/08, 101/09, 118/11, 67/13, 70/14 i 155/14-pročišćen tekst), a na temelju Odluke Upravnog odbora Fonda o donošenju Godišnjeg programa raspisivanja javnih poziva i natječaja za 2024. godinu (KLASA: 024-04/24-03/1, URBROJ: 563-01/69-24-2) od 14. veljače 2024. godine, Odluke Upravnog odbora Fonda o donošenju Izmjene i dopune Godišnjeg programa raspisivanja javnih poziva i natječaja za 2024. godinu (KLASA: 024-04/24-03/2, URBROJ: 563-01/69-24-5) od 4. travnja 2024. godine, Odluke Upravnog odbora Fonda o donošenju II. izmjene i dopune Godišnjeg programa raspisivanja javnih poziva i natječaja za 2024. godinu (KLASA: 024-04/24-03/5, URBROJ: 563-01/69-24-3) od 24. srpnja 2024. godine te Odluke Upravnog odbora Fonda o donošenju III. Izmjene i dopune Godišnjeg programa raspisivanja javnih poziva i javnih natječaja Fonda za 2024. godinu (KLASA: 024-04/24-03/7, URBROJ: 563-01/69-24-3) od 24. rujna 2024. godine, Fond za zaštitu okoliša i energetsku učinkovitost objavljuje

**JAVNI POZIV**

**ZA NEPOSREDNO SU/FINANCIRANJE**

**UKLANJANJA OTPADA ODBAČENOG U OKOLIŠ**

**(tzv. “divlja odlagališta”)**

**(ZO-1/2024)**

1. **PREDMET JAVNOG POZIVA**

Predmet *Javnog poziva za neposredno su/financiranje uklanjanja otpada odbačenog u okoliš (tzv. „divlja odlagališta“)* (u daljnjem tekstu: Javni poziv) je potpora mjeri **sanacije lokacija onečišćenih otpadom odbačenim u okoliš.**

Navedena mjera propisana je *Planom gospodarenja otpadom Republike Hrvatske za razdoblje 2023. – 2028. godine* („Narodne novine“ broj 84/23), **Cilj 11. Mjera 13.** te je obuhvaćena u okviru Cilja 8.5. i planirane Aktivnosti 8.5.9. Operativnog programa nacionalnih manjina za razdoblje 2021.-2024. iz prosinca 2020. godine.

1. **SVRHA JAVNOG POZIVA**

Svrha Javnog poziva je uklanjanje otpada odbačenog u okoliš (tzv. “divlja odlagališta”) za što se dodjeljuju bespovratna sredstva pomoći jedinicama lokalne samouprave i javnim ustanovama za upravljanje zaštićenim područjima prirode za su/financiranje troškova.

1. **ZAKONODAVNI OKVIR**

Zakonodavni okvir koji uređuje predmetno područje je:

* Strategija gospodarenja otpadom Republike Hrvatske („Narodne novine“ broj 130/05)
* Plan gospodarenja otpadom Republike Hrvatske za razdoblje 2023.- 2028. godine („Narodne novine“ broj 84/23)
* Zakon o gospodarenju otpadom („Narodne novine“ broj 84/21, 142/23)
* Zakon o zaštiti okoliša („Narodne novine“ broj 80/13, 153/13, 78/15, 12/18, 118/18)
* Zakon o zaštiti prirode **(„**Narodne novine“ broj [80/2013](http://narodne-novine.nn.hr/clanci/sluzbeni/2013_06_80_1658.html), [15/2018](https://narodne-novine.nn.hr/clanci/sluzbeni/full/2018_02_15_316.html), [14/19](https://narodne-novine.nn.hr/clanci/sluzbeni/2019_02_14_276.html), [127/19](https://narodne-novine.nn.hr/clanci/sluzbeni/2019_12_127_2559.html), 155/23),
* Pravilnik o gospodarenju otpadom („Narodne novine“ broj 106/22)
* Uredba o gospodarenju komunalnim otpadom („Narodne novine“ broj 50/17, 84/19, 14/20, 31/21, 84/21, 106/22)
* Odluka Vlade Republike Hrvatske o donošenju Operativnih programa nacionalnih manjina za razdoblje 2021. do 2024. godine

1. **KORISNICI SREDSTAVA I UVJETI ZA DODJELU SREDSTAVA**

Pravo na korištenje sredstava Fonda sukladno ovom Javnom pozivumogu ostvariti **jedinice lokalne samouprave** i **javne ustanove za upravljanje zaštićenim područjima prirode** koje ispunjavaju sljedeće uvjete:

* imaju sjedište na području Republike Hrvatske
* podnesu prijavu sukladno uvjetima ovog Javnog poziva
* dostave obveznu dokumentaciju i ispunjavaju sve uvjete sukladno ovom Javnom pozivu
* prihvate uvjete zajedničkog sudjelovanja u sufinanciranju radova na uklanjanju otpada odbačenog u okoliš za koje se odobravaju sredstva po ovom Javnom pozivu i sklope ugovor s Fondom sukladno ovom Javnom pozivu i općim aktima Fonda
* ulažu vlastita sredstva
* nemaju dospjelih nepodmirenih i/ili nereguliranih obveza prema Fondu
* nemaju poslovne račune u blokadi
* nemaju nepodmirenih obveza javnih davanja prema potvrdi Porezne uprave[[1]](#footnote-1)
* pravovremeno i u potpunosti ispunjavaju sve preuzete ugovorne obveze na temelju prijašnjih dodjela sredstava za sufinanciranje projekata od strane Fonda.

1. **SREDSTVA FONDA**

Fond će po ovom Javnom pozivu dodjeljivati sredstva pomoći sukladno *Pravilniku o uvjetima i načinu dodjeljivanja sredstava Fonda za zaštitu okoliša i energetsku učinkovitost te kriterijima i mjerilima za ocjenjivanje zahtjeva za dodjeljivanje sredstava Fonda („Narodne novine“ broj 88/2024)* (u daljnjem tekstu: Pravilnik) na sljedeći način:

1. **Za projekte uklanjanja otpada odbačenog u okoliš**

Fond će dodjeljivati sredstva pomoći **jedinicama lokalne samouprave** i to:

* + 1. **do 100%** opravdanih troškova ukupne vrijednosti ulaganja ukoliko se radi o programima, projektima i sličnim aktivnostima od posebne važnosti za zaštitu okoliša i prirode, energetsku učinkovitost te obnovljive izvore energije u Republici Hrvatskoj, na temelju odluke Vlade Republike Hrvatske, a na prijedlog nadležnog ministarstva.

*Vlada Republike Hrvatske* je dana 21. lipnja 2023. godine donijela Odluku o financiranju troškova uklanjanja otpada odbačenog u okoliš u romskim naseljima (KLASA: 022-03/23-04/244, URBROJ: 50301-04/25-23-2) (Prilog 1.) kojom nalaže Fondu da osigura sredstva u 100%-tnom iznosu u 2023. i 2024. za financiranje opravdanih i prihvatljivih troškova uklanjanja otpada odbačenog u okoliš u romskim naseljima, i to za jedinice lokalne samouprave sukladno zaključcima koje donosi Povjerenstvo za praćenje provedbe Nacionalnog plana za uključivanje Roma za razdoblje od 2021. do 2027. za svaku godinu prije objave javnog poziva Fonda.

*Povjerenstvo za praćenje provedbe Nacionalnog plana za uključivanje Roma* *za razdoblje od 2021. do 2027. godine* donijelo je 10. rujna 2024. godine Zaključak (Prilog 2.) kojim je pozivajući se na točku 8.5.9. Operativnih programa nacionalnih manjina za razdoblje 2021.-2024., predložilo prioritetne jedinice lokalne samouprave za sanaciju ilegalnih odlagališta otpada na području naseljenom pripadnicima romske nacionalne manjine.

Prijavitelji, odnosno isključivo jedinice lokalne samouprave navedene u Zaključku mogu ostvariti sredstva Fonda po ovom Javnom pozivu u iznosu **do 100%** **opravdanih troškova** **ukupne vrijednosti ulaganja, odnosno najviše do 200.000,00 € po jednoj prijavi**. Ukoliko troškovi sumarno prelaze maksimalni iznos Fonda i iznos korisnika po jednoj prijavi, postotni udio Fonda se smanjuje.

* + 1. **do 50 %, 60 % ili 80 %** opravdanih troškova ukupne vrijednosti ulaganja, sukladno Pregledu dodjele sredstava Fonda prema područjima, uvažavajući i područje na kojem se program, projekt i slična aktivnost provodi.

Pregled dodjele sredstava Fonda prema područjima izrađen je od strane Fonda temeljem posebnih propisa koji reguliraju razvrstavanje jedinica lokalne i područne (regionalne) samouprave u skupine prema stupnju razvijenosti, kao i posebnih propisa koji reguliraju razvrstavanje otoka prema otočnim razvojnim pokazateljima te brdsko planinskog područja u skupine, prema najpovoljnijem kriteriju za korisnike sredstava i objavljen je na mrežnim stranicama Fonda. <https://www.fzoeu.hr/hr/opci-akti-fonda/8199>

Prijavitelji (iz točke 2.) mogu ostvariti sredstva Fonda po ovom Javnom pozivu u iznosu **do 50%, 60% ili 80% opravdanih troškova ukupne vrijednosti ulaganja, odnosno** **najviše do 110.000,00 €.**

1. **Za projekte uklanjanja otpada odbačenog u okoliš unutar zaštićenog područja prirode i u speleološke objekte**

Temeljem Zakona o zaštiti prirode **(„**Narodne novine“ broj [80/2013](http://narodne-novine.nn.hr/clanci/sluzbeni/2013_06_80_1658.html), [15/2018](https://narodne-novine.nn.hr/clanci/sluzbeni/full/2018_02_15_316.html), [14/19](https://narodne-novine.nn.hr/clanci/sluzbeni/2019_02_14_276.html), [127/19](https://narodne-novine.nn.hr/clanci/sluzbeni/2019_12_127_2559.html), 155/23) u Republici Hrvatskoj postoji devet (9) kategorija zaštite. To su: strogi rezervat, nacionalni park, posebni rezervat, park prirode, regionalni park, spomenik prirode, značajni krajobraz, park-šuma te spomenik parkovne arhitekture.

Fond će dodjeljivati sredstva pomoći **javnim ustanovama za upravljanje zaštićenim područjima prirode** sukladno Zakonu o zaštiti prirode u udjelu **do 80%** opravdanih troškova ukupne vrijednosti ulaganja ukoliko se radi o programima, projektima i sličnim aktivnostima koji se provode u svrhu zaštite, održavanja, očuvanja i upravljanja zaštićenim dijelovima prirode.

Prijavitelji mogu ostvariti sredstva Fonda po ovom Javnom pozivu u iznosu **do 80% opravdanih troškova ukupne vrijednosti ulaganja, odnosno** **najviše do 110.000,00 €.**

Po ovom Javnom pozivu prijavitelj može dostaviti jednu (1) prijavu za sufinanciranje uklanjanja otpada odbačenog u okoliš kojom može biti obuhvaćena jedna ili više lokacija na kojima se nalazi otpad odbačen u okoliš (ali ne mogu biti obuhvaćene lokacije i pod točkom 1. i pod točkom 2. (a)).

Ukupna raspoloživa sredstva Fonda po ovom Javnom pozivu iznose **2.500.000,00 €.**

Fond će na svojoj mrežnoj stranici [www.fzoeu.hr](http://www.fzoeu.hr) objaviti obavijest vezanu uz iskorištenost sredstava po ovom Javnom pozivu i zatvaranju poziva, kao i eventualnom privremenom zatvaranju poziva, do utvrđivanja iznosa preostalih raspoloživih sredstava po ovom Javnom pozivu.

1. **PRIHVATLJIVI I OPRAVDANI TROŠKOVI**

Prihvatljivi i opravdani troškovi ovog Javnog poziva su sljedeći:

* Plan uklanjanja otpada odbačenog u okoliš s troškovnikom radova i mjerama sprječavanja ponovnog odlaganja otpada, izrađen od ovlaštenika Ministarstva zaštite okoliša i zelene tranzicije za obavljanje stručnih poslova zaštite okoliša
* Geodetska snimka lokacija/e, ako se izrađuje
* Radovi na uklanjanju otpada odbačenog u okoliš i njegovom zbrinjavanju te oprema i radovi na uspostavi mjera sprječavanja ponovnog odlaganja otpada na očišćenim lokacijama (npr. tabla sa zabranom odlaganja, ograda, jarak, videonadzor, nadzor komunalnog redara i sl.). Prihvatljiv trošak je i angažman stručnjaka pri izvlačenju otpada iz speleoloških objekata te trošak dežurstva djelatnika protueksplozivne jedinice Ministarstva unutarnjih poslova prilikom čišćenja speleoloških objekata (za projekte koje provode javne ustanove za upravljanje zaštićenim područjima prirode).
* Stručni nadzor nad uklanjanjem otpada odbačenog u okoliš.

*Napomena*: Usluga stručnog nadzora provodi se po pravilima struke u smislu Zakona o gradnji („Narodne novine“ broj 153/13, 20/17, 39/19, 125/19) radi izrade građevinske knjige s dokaznicom mjera i kontrole količina izvedenih radova.

**Za projekte uklanjanja otpada odbačenog u okoliš prihvatljiv je trošak uklanjanja otpada sa čestica u vlasništvu jedinice lokalne/regionalne samouprave ili Republike Hrvatske, dok uklanjanje otpada odbačenog u okoliš s privatnih čestica nije prihvatljiv trošak.**

**Za uklanjanje otpada iz speleoloških objekata**, s obzirom da su sukladno čl. 99. Zakona o zaštiti prirode(„Narodne novine“ broj 80/13, 15/18, 14/19, 127/19, 155/23) speleološki objekti od posebnog interesa za RH i uživaju njenu posebnu zaštitu, **vlasništvo čestice na kojoj se nalazi ulaz u speleološki objekt nije eliminacijski kriterij po ovom Javnom pozivu.** Sukladno čl. 106. Zakona o zaštiti prirode („Narodne novine“ broj 80/13, 15/18, 14/19, 127/19, 155/23), vlasnik ili nositelj prava na zemljištu na kojemu se nalazi speleološki objekt dužan je omogućiti pristup tom objektu i provođenje zahvata, obavljanje radnje i/ili istraživanja za koje je ishođeno dopuštenje iz članka 105. istoga Zakona.

Odvojeno sakupljeni otpad s lokacije potrebno je predati ovlaštenim sakupljačima ili oporabiteljima, za što je potrebno imati prateći list. Lokaciju urediti na način da se spriječi nastanak ponovnog odlaganja otpada.

**Troškovi koje Fond isplaćuje u okviru sustava sakupljanja i obrade posebnih kategorija otpada kojim upravlja Fond sukladno odredbama Zakona o gospodarenju otpadom („Narodne novine“ broj 84/21, 142/23)** **i provedbenih propisa nisu prihvatljiv trošak.**

**Opravdani trošak** predstavlja neophodan i stvaran izdatak koji je nastao nabavom radova, robe i usluga, koji je priznat od strane Fonda, nakon provjere dokumentacije koja predstavlja temelj za isplatu, a dostavljena je od strane Korisnika.

Porez na dodanu vrijednost (PDV) se smatra opravdanim troškom ako se PDV u računima za utvrđivanje Fondu opravdanih troškova ne koristi kao pretporez u obračunskom razdoblju.

Sredstva pomoći će se isplaćivati samo za opravdane troškove ukupne vrijednosti ulaganja nastale počevši od dana objave ovog Javnog poziva u „Narodnim novinama“ i na mrežnoj stranici Fonda ([www.fzoeu.hr](http://www.fzoeu.hr)). Vrijeme nastanka troškova utvrđuje se datumom izdavanja računa za radove, robu i usluge i drugom dokumentacijom.

1. **OBVEZNA DOKUMENTACIJA**

Obvezna dokumentacija za podnošenje prijave za sufinanciranje sadrži sljedeće dokumente:

1. **Obrazac 1** s općim podacima o prijavitelju, potpisan i ovjeren od odgovorne/ovlaštene osobe prijavitelja
2. **Informativna ponuda/e za uklanjanje odbačenog otpada u okoliš** koja sadrži:
   * Procijenjeni iznos troška izrade plana uklanjanja otpada
   * Procijenjeni iznos troška geodetske snimke lokacije/a, ako se izrađuje
   * Procijenjeni iznos troškova izvođenja radova (projektantska procjena)
   * Procijenjeni iznos troškova stručnog nadzora nad izvođenjem radova
3. Zapisnik/rješenje komunalnog redara sukladno članku 145. Zakona o gospodarenju otpadom ili zapisnik/rješenje Inspekcije zaštite okoliša sukladno članku 144. Zakona o gospodarenju otpadom kojim je određeno uklanjanje otpada,
4. Ispis ili snimka zaslona iz aplikacije Ministarstva zaštite okoliša i zelene tranzicije Evidencija lokacija onečišćenih otpadom (ELOO) iz koje je vidljivo da je komunalni redar unio i potvrdio podatke o lokacijama na kojima se nalazi odbačeni otpad, a koje se prijavljuju na ovaj Javni poziv
5. Zemljišnoknjižne izvatke iz kojih je vidljivo vlasništvo čestica za lokacije na kojima se nalazi odbačeni otpad
6. **Za projekte koje provode jedinice lokalne samouprave - Odluka predstavničkog tijela jedinice lokalne samouprave** o sprječavanju odbacivanja otpada, sukladno članku 113. Zakona o gospodarenju otpadom („Narodne novine“ broj 84/21, 142/23) ili članku 36. točki 13. Zakona o održivom gospodarenju otpadom („Narodne novine“ broj 94/2013, 73/2017, 14/2019, 98/2019)
7. **Potvrdu Porezne uprave** o podmirenju obveza javnih davanja prijavitelja, ne stariju od 30 dana od dana podnošenja prijave na Javni poziv
8. **Obrazac 2** - Izjava prijavitelja pod materijalnom i kaznenom odgovornošću, potpisanu od strane odgovorne/ovlaštene osobe prijavitelja, u izvorniku, koja sadrži podatke o:
   1. korištenju PDV-a u računima za utvrđivanje Fondu opravdanih troškova kao pretporeza u obračunskom razdoblju
   2. osiguranju vlastitih sredstava za troškove uklanjanja otpada odbačenog u okoliš
   3. da prijavljeni projektni troškovi i aktivnosti nisu niti će biti predmet dvostrukog financiranja

Ukoliko se podaci koji se navode u podnesenoj prijavi i dokumentima dostavljenima kao prilog prijavi razlikuju, Fond će mjerodavnim podacima smatrati one čiju točnost može nesporno utvrditi.

Opravdani troškovi utvrdit će se od strane Fonda uvidom u ponudu/račun i drugu dostavljenu dokumentaciju. U slučaju da su isti manji od iznosa iskazanih od strane prijavitelja u podnesenoj prijavi, kao mjerodavan podatak smatrat će se izračun Fonda.

Fond pridržava pravo traženja dostave dodatne dokumentacije po potrebi.

Sva obvezna dokumentacija dostavlja se u **tiskanom i** **elektronskom obliku na USB-u.**

1. **DOSTAVA PRIJAVE NA JAVNI POZIV**

Podnošenje prijava na ovaj Javni poziv započinje danom objave u Narodnim novinama i **završava danom iskorištenosti predviđenih sredstava Fonda za ovaj Javni poziv, a najkasnije istekom kalendarske godine 31. prosinca 2024. godine**. Fond će na svojoj mrežnoj stranici izvijestiti zainteresirane podnositelje prijava o danu iskorištenosti sredstava Fonda.

Prijava za sufinanciranje po ovom Javnom pozivu dostavlja se u zatvorenoj omotnici **u tiskanom i elektroničkom obliku na USB-u:**

* na adresu: **Fond za zaštitu okoliša i energetsku učinkovitost, Radnička cesta 80, 10000 Zagreb**
* s naznakom „**Javni poziv za neposredno su/financiranje uklanjanja otpada odbačenog u okoliš**“ **(JP ZO-1/2024)“**
* s navedenim nazivom i adresom prijavitelja.

Fond pridržava mogućnost privremenog zatvaranja Javnog poziva i njegovog ponovnog otvaranja, ovisno o iznosu raspoloživih sredstava.

Obavijest o svim promjenama statusa Javnog poziva bit će javno dostupna putem mrežne stranice Fonda [www.fzoeu.hr](http://www.fzoeu.hr).

1. **OBRADA PRIJAVA, DONOŠENJE ODLUKE I SKLAPANJE UGOVORA**

Fond neće razmatrati prijave:

* koje su dostavljene prije službene objave Javnog poziva, nakon isteka kalendarskog roka za dostavu prijave po ovom Javnom pozivu, odnosno nakon objave o iskorištenosti predviđenih sredstva za ovaj Javni poziv na mrežnim stranicama Fonda
* koje nisu predmet ovog Javnog poziva
* koje su dostavljene od osoba koje ovim Javnim pozivom nisu određene kao korisnici sredstava Fonda

Prijavitelj u roku za dostavu prijave, a prije donošenja Odluke Fonda, može svojom potpisanom izjavom zatražiti povrat prijave, odustati od iste, izmijeniti je ili istu dopuniti.

Dopunom dokumentacije nije dopušteno mijenjati prijavu za sufinanciranje na način kojim se povećavaju tražena bespovratna sredstva Fonda.

Prijave se otvaraju i razmatraju **kronološki prema datumu i vremenu zaprimanja**. Prijave pristigle na ovaj Javni poziv koje su pravovremene, dopuštene i podnesene od strane prijavitelja na koje se ovaj Javni poziv odnosi, ocjenjuju se u skladu uvjetima i kriterijima određenim Javnim pozivom i Pravilnikom.

Fond može od prijavitelja zatražiti elektroničkim putem (e-mailom) ili poštom preporučeno dopunu dokumentacije te mu dodijeliti rok za dostavu iste. Ukoliko prijavitelj u zadanom roku dostavi dopunu dokumentacije, dan zaprimanja dopune dokumentacije smatrat će se danom zaprimanja potpune prijave.

Dopunjenu prijavu Fond će razmatrati sukladno uvjetima Javnog poziva i raspoloživim sredstvima.

Od prijavitelja koji je dostavio svu obveznu dokumentaciju u roku za dostavu prijava, Fond može zatražiti pojašnjenje.. U slučaju pojašnjenja, prijava ne dobiva novi redni broj.

Fond će pravovremeno pristigle prijave koji su dopuštene i podnesene od strane prijavitelja na koje se ovaj Javni poziv odnosi, a sadrže svu obveznu i urednu dokumentaciju utvrđenu ovim Javnim pozivom i za koje postoje raspoloživa sredstva Fonda, obraditi i donijeti Odluku o odabiru korisnika i dodjeli sredstava Fonda (u daljnjem tekstu: Odluka).

Fond će temeljem Odluke s odabranim korisnikom sklopiti Ugovor o neposrednom sudjelovanju Fonda u su/financiranju uklanjanja otpada odbačenog u okoliš, davanjem sredstava pomoći (u daljnjem tekstu: Ugovor).

Prijaviteljima čije prijave ne udovoljavaju uvjetima javnog poziva Fond će dostaviti pisanu Obavijest.

Odluka, Ugovor i Obavijest dostavljaju se poštom preporučeno. Korisnik je obvezan u roku od 30 dana od dana primitka Odluke i Ugovora, jedan primjerak potpisanog i ovjerenog Ugovora vratiti Fondu.

Sklapanjem Ugovora u pisanom obliku ugovor stupa na snagu i korisnik prihvaća uvjete zajedničkog sudjelovanja u sufinanciranju sukladno općim aktima Fonda te se obvezuje uložiti vlastita sredstva u uklanjanje otpada odbačenog u okoliš.

Ugovorom će se sukladno općim aktima Fonda posebno urediti:

* predmet su/financiranja
* iznos odobrenih sredstava Fonda
* razdoblje provedbe (realizacije) projekta i prihvatljivosti troškova
* rokovi, uvjeti i način isplate dodijeljenih sredstava Fonda na IBAN korisnika
* obveza dostave dokaza o provedenim postupcima javne nabave
* način praćenja i kontrole namjenskog trošenja dodijeljenih sredstava Fonda
* ostala međusobna prava i obveze.

**Razdoblje provedbe projekta** započinje danom objave ovog Javnog poziva, a završava 12 mjeseci od dana stupanja Ugovora na snagu.

**Trošak mora nastati u razdoblju provedbe projekta da bi bio prihvatljiv za su/financiranje**. Vrijeme nastanka troškova utvrđuje se datumom izdavanja računa za radove, robu i usluge i iz druge dokumentacije.

**Razdoblje prihvatljivosti troškova** započinje danom objave ovog Javnog poziva, a završava 18 mjeseci od dana stupanja Ugovora na snagu.

Prihvatljivi troškovi za sufinanciranje su troškovi nastali u razdoblju provedbe projekta i plaćeni unutar razdoblja prihvatljivosti troškova.

Iznimno, iz Fondu opravdanih razloga i/ili u skladu sposebnim propisima/aktima nadležnih tijela, moguće je, po prethodno donesenoj poslovnoj odluci Fonda i pod jednakim uvjetima za sve korisnike, regulirati ugovorne odredbe vezane uz rok provedbe predmeta Ugovora.

Preraspodjela iznosa, unutar stavaka ugovorenog troškovnika, moguća je u skladu sa provedenim postupkom nabave i uz pisani zahtjev korisnika sredstava koji sadrži obrazloženje i na koji Fond mora dati suglasnost.

Ugovorom nije moguće mijenjati odredbe kojima se mijenjaju kriteriji i uvjeti dodjele sredstava koji su određeni Javnim pozivom i u skladu s istim donesenom Odlukom.

Fond ne sudjeluje u ugovaranju poslovnih odnosa korisnika i ostalih sudionika u provedbi predmeta sufinanciranja ovog Javnog poziva te ne može:

* sudjelovati/posredovati u njihovom rješavanju
* snositi posljedice u sporovima i potraživanjima koje s osnova tih poslovnih odnosa mogu nastati
* iste uvažavati kao opravdani razlog ukoliko su suprotne uvjetima ovog Javnog poziva, Odluke i sklopljenog Ugovora s Fondom.

1. **PRIGOVOR**

Prijavitelji i odabrani korisnici mogu izjaviti prigovor Fondu na obavijest/Odluku u roku 30 dana od dana primitka iste. Protekom navedenog roka Fond neće razmatrati dostavljeni prigovor.

Prigovor se podnosi poštom preporučeno ili elektroničkom poštom na adresu [prigovor@fzoeu.hr](mailto:prigovor@fzoeu.hr).

Prigovor mora biti propisno ovjeren i vlastoručno potpisan od strane odgovorne osobe podnositelja prigovora, propisno ovjeren te sadržavati: naziv i OIB pravne osobe, akt i klasifikacijsku oznaku akta koji se pobija, klasifikacijsku oznaku i naziv javnog poziva na koji se prigovor odnosi, razloge pobijanja akta s obrazloženjem, dokaze/dokumentaciju kojom se pravdaju navodi prigovora (ako je primjenjivo), punomoć za zastupanje u slučaju kada prigovor podnosi punomoćnik i/ili drugi dokument kojim se dokazuje pravni interes podnositelja prigovora.

1. **ISPLATA SREDSTAVA FONDA**

Za isplatu sredstava Fondu se dostavlja sljedeća dokumentacija:

1. Zahtjev za isplatu
2. Dokumentacija o provedenoj nabavi sukladno internom aktu o jednostavnim nabavama:
   1. Ponuda
   2. Narudžbenica ili potpisan ugovor s odabranim ponuditeljem
   3. Ostala dokumentacija na zahtjev Fonda
3. Dokumentacija o provedenoj nabavi sukladno Zakonu o javnoj nabavi („Narodne novine“ broj 120/16, 114/22):
   1. Zapisnik o pregledu i ocjeni ponuda
   2. Odluka o odabiru
   3. Ponuda odabranog ponuditelja
   4. Potpisan ugovor s odabranim ponuditeljem/ima
   5. Ostala dokumentacija na zahtjev Fonda
4. Knjigovodstvena/računovodstvena isprava (ispostavljena sukladno svim primjenjivim propisima) kojom se dokazuje nastanak troškova (Račun/eRačun)
5. Privremena/okončana situacija
6. Preslike listova građevinske knjige s dokaznicom mjera (uključujući prateće listove za otpad i vagarinke)
7. Izvješće stručnog nadzora o provedenim radovima
8. Zapisnik komunalnog redara o izvršenoj sanaciji
9. Ispis ili snimka zaslona iz aplikacije Ministarstva zaštite okoliša i zelene tranzicije Evidencija lokacija onečišćenih otpadom (ELOO) iz koje je vidljivo da je komunalni redar ažurirao podatke o lokacijama s kojih je uklonjen odbačeni otpad putem ovog Javnog poziva (tj. da je lokacijama dodijeljen status „otpad uklonjen“)
10. Knjigovodstvena dokumentacija kojom se dokazuje trošak npr. u svrhu utvrđivanja da se PDV ne koristi kao pretporez ukoliko sredstva Fonda budu dodijeljena sa PDV-om (u vidu preslike Knjige ulaznih računa (URA) iz koje je vidljivo u kojem iznosu se prema računu temeljem kojeg se traži isplata sredstava Fonda PDV ne koristi kao pretporez)
11. Za projekte uklanjanja otpada iz speleoloških objekata, dopuštenje nadležnog tijela sukladno čl. 105. Zakona o zaštiti prirode („Narodne novine“ broj 80/13, 15/18, 14/19, 127/19, 155/23), izdano pravnoj ili fizičkoj osobi koja je obavila radove na uklanjanju otpada.

Fond pridržava pravo traženja dostave druge dokumentacije u svrhu utvrđivanja opravdanosti zahtjeva za isplatu sredstava.

Sva navedena dokumentacija dostavlja se **u tiskanom obliku ili u elektronskom obliku na USB-u ili putem elektroničke pošte na adresu** [**pisarnica@fzoeu.hr**](mailto:pisarnica@fzoeu.hr)**.**

Sredstva Fonda za radove uklanjanja otpada odbačenog u okoliš isplaćuju se temeljem dostavljenih privremenih/okončane situacije ovjerene od stručnog nadzora i odgovorne/ovlaštene osobe korisnika.

Uz okončanu situaciju dostavlja se završno izvješće stručnog nadzora o obavljenim radovima i zapisnik komunalnog redara. Sredstva Fonda za usluge stručnog nadzora isplaćuju se temeljem privremenih/okončane situacije.

Iznos isplaćenih sredstava ne može biti veći od iznosa odobrenih sredstava utvrđenih Ugovorom.

Fond bespovratna sredstva pomoći isplaćuje sukladno sklopljenom ugovoru i uvjetima za isplatu i to:

1. Sukladno **odobrenom postotnom učešću** za ostvarene opravdane troškove ako su opravdani troškovi isti ili manji od odobrenih ili
2. Sukladno **odobrenom** iznosu za ostvarene opravdane troškove ako su opravdani troškovi jednaki ili veći od odobrenih.

Fond će temeljem obostrano potpisanog ugovora i uredne dokumentacije korisniku isplatiti bespovratna sredstva za opravdane troškove predmeta ugovora na IBAN naznačen u ugovoru sukladno dinamici provedbe projekta, u roku 30 dana od dana dostavljanja potpune dokumentacije za isplatu, priznate od strane Fonda.

U roku od 30 dana od dana isplate sredstava Fonda korisnik je dužan dostaviti **dokaz o plaćanju računa/eRačuna, u cijelosti (potvrda o plaćanju ili izvod iz transakcijskog računa ili potvrda banke o uplati ili drugi odgovarajući dokaz).**

Korisnik je obvezan čuvati izvornike dostavljene dokumentacije do isteka svih rokova utvrđenih posebnim propisima i omogućiti Fondu i drugim nadzornim javnim tijelima uvid u istu prilikom provođenja stručne kontrole od strane Fonda i nadzornih tijela.

Fond pridržava pravo, za cijelo vrijeme trajanja sklopljenog ugovora, pratiti namjensko korištenje sredstava Fonda što uključuje i uvjete koje je trebao ispunjavati odabrani korisnik sredstava, a koji su bili temelj za odobrenje sredstava i sklapanje Ugovora.

U slučaju nenamjenski utrošenih sredstava i nepoštivanja ugovornih obveza Fond ima pravo na povrat nenamjenski utrošenih sredstava sa zateznim kamatama.

1. **OSTALE INFORMACIJE**

Ovaj Javni poziv objavljen je u Narodnim novinama i na mrežnoj stranici Fonda ([www.fzoeu.hr](file:///\\filesrv.fzoeu.local\ZASTITA\Prijevoz%20otpada%20s%20otoka%20na%20kopno\JP\www.fzoeu.hr)).

Dostavljanjem prijave na ovaj Javni poziv, prijavitelj daje odobrenje Fondu da osnovne podatke objavi na mrežnoj stranici Fonda i u drugim izvješćima.

Sve ostale informacije mogu se dobiti od osoba zaduženih za kontakt:

Aleksandra Krstić – [aleksandra.krstic@fzoeu.hr](mailto:aleksandra.krstic@fzoeu.hr); tel. 01 5391 843

Sofija Petrinec – [sofija.petrinec@fzoeu.hr](mailto:sofija.petrinec@fzoeu.hr); tel. 01 5391 846

Irena Hrković – [irena.hrkovic@fzoeu.hr](mailto:irena.hrkovic@fzoeu.hr); tel. 01 6448 454

***Prilozi:***

1. **Prilog 1.** – Odluka Vlade Republike Hrvatske o financiranju troškova uklanjanja otpada odbačenog u okoliš u romskim naseljima od 21. lipnja 2023.
2. **Prilog 2.** – Zaključak od 10. rujna 2024. Povjerenstva za praćenje provedbe Nacionalnog plana za uključivanje Roma, za razdoblje od 2021. do 2027. godine
3. **Obrazac 1** - Opći podaci o prijavitelju
4. **Obrazac 2** – Izjava o korištenju PDV-a i o osiguranju vlastitog udjela sredstava i dvostrukom financiranju

**KLASA: 351-04/24-62/6**

**URBROJ: 563-03-1/119-24-2**

**Zagreb,** **8. listopada 2024.**

**DIREKTOR**

**Luka Balen, dipl.oec.**

1. Sukladno članku 150. Općeg poreznog zakona („Narodne novine“ broj 115/16, 106/18, 121/19, 32/20,42/20 i 114/22), dospjeli porezni dug koji ne prelazi iznos od 1,33 € neće se smatrati poreznim dugom u smislu uvjeta ovog Javnog poziva [↑](#footnote-ref-1)